Sur Editur, F'din il-gazzetta, tal-Ħadd 3 ta' April, kont sodisfatt meta qrajt li se jinbeda r-restawr fuq il-bini tal-baċir, qabel jibda x-xogħol ta' rikostruzzjoni fuq ġewwa għall-Università Amerikana li hija ppjantata f'dan il-bini. L-artiklu semma b'mod ċar li dan ir-restawr se jirrispetta l-karatteristiki oriġinali interni u dawk esterni ta' dan il-post. Fil-parti ta' quddiem kien hemm il-bieb ewlieni tad-dħul, bl-isem South Gate (ara r-ritratt kif kien qabel inħatt fis-snin sebgħin) u li bħalissa baqa' biss il-pilastri tiegħu. Min dak li qaluli anzjani li kienu ħaddiema fit-Tarzna, il-ġebel tiegħu qiegħed f'xi mħażen. Din l-istruttura tagħmel parti mill-istorja ta' dan il-baċir u tajjeb li jiġi inkluż fir-restawr u jerġa' jinbena kif kien. Kif jidher fir-ritratt dan huwa bieb b'arkata bil-ġebla Maltija, mirqum bil-lavur sabiħ; xogħol magħmul minn idejn il-ħaddiem Malti. Jekk jerġa' jinbena se jirrispetta u jfakkar dawk l-eluf ta' ħaddiema li taw is-sehem tagħhom f'xogħol għal snin f'din it-Tarzna. Però, aktar minn hekk, se nħallu wirt lil uliedna u dawk li jiġu warajna, li jgawduh mibni u mhux minn xi ritratt antik jew xi stampa f'xi ktieb. PAWLU ZAMMIT, BORMLA